Na podlagi 3. člena Zakona o zavodih (Uradni list RS, št. 12/91, 8/96, 36/00-ZPZDC in 127/06-ZJZP), prvega odstavka 27. člen Zakona o lekarniški dejavnosti (Uradni list RS, št. 85/16 in 77/17), 61. člen Zakona o lokalni samoupravi (Uradni list RS, št. 94/07 - uradno prečiščeno besedilo, 27/08 – odl. US, 76/08, 79/09, 51/10, 84/10 – odl. US, 40/12-ZUJF, 14/15-ZUUJFO, 76/16 – odl. US, 11/18-ZSPDSLS-1 in 30/18) ter 19. člena Statuta Mestne občine Celje (Uradni list RS, št. RS, št. 106/13, 93/15 in 5/19), 15. člena Statuta občine Dobrna (Uradni list RS, št. 55/17), 16. člena Statuta Občine Kozje (Uradni list RS, št. 62/17), 21. člena Statuta Občine Laško (Uradni list RS, št. 79/15,68/18 in 61/19), 18. člena Statuta Občine Radeče (Uradni list RS, št. 52/06 – uradno prečiščeno besedilo,110/09 in 92/12), 16. člena Statuta Občine Rogaška Slatina (Uradni list RS, št. 67/17), 16. člena Statuta Občine Rogatec (Uradni list RS, št. 29/18), 16. člena Statuta Občine Slovenske Konjice (Uradni list RS, št. 87/15, 12/16 -popravek in 69/17), 15. člena Statuta Občine Šentjur (Uradni list RS, št. 37/11 – uradno prečiščeno besedilo in 54/16), 16. člena Statuta Občine Šmarje pri Jelšah (Uradni list RS, št. 57/17 in 54/19), 16. člena Statuta Občine Štore (Uradni list RS, št. 1/12, 38/14 in 23/18), 17. člena Statuta Občine Vitanje (Uradno glasilo slovenskih občin, št. 49/17 in 4/19), 19. člen Statuta Občine Vojnik (Uradno glasilo slovenskih občin, št. 3/16) in 19. člena Statuta Občine Zreče (Uradno glasilo slovenskih občin, št. 1/16 in 26/18) so

Mestni svet Mestne občine Celje na \_\_\_\_\_ seji, dne \_\_\_\_\_\_\_\_\_,

Občinski svet občine Dobrna na \_\_\_\_\_ seji, dne \_\_\_\_\_\_\_\_\_,

Občinski svet občine Kozje na \_\_\_\_\_ seji, dne \_\_\_\_\_\_\_\_\_,

Občinski svet občine Laško na \_\_\_\_\_ seji, dne \_\_\_\_\_\_\_\_\_,

Občinski svet občine Radeče na \_\_\_\_\_ seji, dne \_\_\_\_\_\_\_\_\_,

Občinski svet občine Rogaška Slatina na \_\_\_\_\_ seji, dne \_\_\_\_\_\_\_\_\_,

Občinski svet občine Rogatec na \_\_\_\_\_ seji, dne \_\_\_\_\_\_\_\_\_,

Občinski svet občine Slovenske Konjice na \_\_\_\_\_seji, dne \_\_\_\_\_\_\_\_\_ ,

Občinski svet občine Šentjur na \_\_\_\_\_ seji, dne \_\_\_\_\_\_\_\_\_,

Občinski svet občine Šmarje pri Jelšah na \_\_\_\_\_ seji, dne \_\_\_\_\_\_\_\_\_,

Občinski svet občine Štore na \_\_\_\_\_ seji, dne \_\_\_\_\_\_\_\_\_,

Občinski svet občine Vitanje na \_\_\_\_\_ seji, dne \_\_\_\_\_\_\_\_\_,

Občinski svet občine Vojnik na \_\_\_\_\_ seji, dne \_\_\_\_\_\_\_\_\_,

Občinski svet občine Zreče na \_\_\_\_\_ seji, dne \_\_\_\_\_\_\_\_\_,

sprejeli

**O D L O K**

**o ustanovitvi javnega lekarniškega zavoda Celjske lekarne**

1. **SPLOŠNA DOLOČILA**

(ustanovitev javnega lekarniškega zavoda)

1. Javni lekarniški zavod Celjske lekarne (v nadaljnjem besedilu: zavod) je bil ustanovljen z Odlokom o ustanovitvi Javnega zavoda Celjske lekarne (Uradni list RS, št. 30/96 in 39/98), njegovo delovanje pa usklajeno z Odlokom o ustanovitvi javnega zavoda Celjske lekarne (Uradni list RS, št. 61/08).
2. Občine ustanoviteljice zavoda so:

* Mestna občina Celje, Trg celjskih knezov 9, 3000 Celje,
* Občina Dobrna, Dobrna 19, 3204 Dobrna,
* Občina Kozje, Kozje 37 3260 Kozje,
* Občina Laško, Mestna ulica 2, 3270 Laško,
* Občina Radeče, Ulica Milana Majcna 1, 1433 Radeče,
* Občina Rogaška Slatina, Izletniška ulica 2, 3250 Rogaška Slatina,
* Občina Rogatec, Pot k ribniku 4, 3252 Rogatec,
* Občina Slovenske Konjice, Stari trg 29, 3210 Slovenske Konjice,
* Občina Šentjur, Mestni trg 10, 3230 Šentjur,
* Občina Šmarje pri Jelšah, Aškerčev trg 12, 3240 Šmarje pri Jelšah,
* Občina Štore, Cesta XIV. divizije 15, 3220 Štore,
* Občina Vitanje, grajski trg 1, 3205 Vitanje,
* Občina Vojnik, Keršova ulica 8, 3212 Vojnik in
* Občina Zreče, Cesta na Roglo 13b, 3214 Zreče.

1. Zavod je vpisan v sodni register za opravljanje lekarniške dejavnosti pri Okrožnem sodišču v Celju pod vložno številko 10031200.
2. S tem odlokom občine ustanoviteljice usklajujejo delovanje zavoda s predpisi, ki urejajo področje lekarniške dejavnosti.

(ustanovitev skupnega organa)

S tem odlokom mestni svet in občinski sveti občin ustanoviteljic zavoda ustanovijo skupni organ za izvrševanje ustanoviteljskih pravic v zavodu (v nadaljnjem besedilu: Svet ustanoviteljev).

(uporaba izrazov)

V odloku uporabljeni izrazi v slovnični obliki za moški spol se uporabljajo kot nevtralni za ženski in moški spol.

(vsebina odloka)

1. S tem odlokom se ureja:

* ime in sedež ustanoviteljev;
* ustanovitvene in upravljavske deleže ustanoviteljev;
* ime in sedež zavoda;
* dejavnosti zavoda;
* organizacijske enote zavoda;
* pravice, obveznosti in odgovornosti zavoda v pravnem prometu;
* določbe o organih zavoda;
* sredstva, ki so zavodu zagotovljena za ustanovitev in začetek dela;
* vire, pogoje in načine pridobivanja sredstev za delo zavoda;
* obseg premoženja, ki se zagotavlja zavodu;
* določbe o obsegu premoženja, ki je zavodu dano v last ali upravljanje;
* določbe o ravnanju s premoženjem zavoda;
* določbe o odgovornosti ustanoviteljev za obveznosti zavoda in njegovo poslovanje;
* medsebojne pravice in odgovornosti ustanoviteljev in zavoda;
* način razpolaganja s presežki prihodkov nad odhodki in način kritja primanjkljaja sredstev za delo zavoda;
* druge določbe v skladu z zakonom, ki ureja področje lekarniške dejavnosti.

(2) S tem odlokom se določijo tudi:

* naloge Sveta ustanoviteljev iz 2. člena tega odloka;
* organizacija dela in način sprejemanja odločitev Sveta ustanoviteljev;
* delitev stroškov za delo Sveta ustanoviteljev.

**II. STATUSNE DOLOČBE**

(ustanovitveni deleži)

(1) Občine ustanoviteljice imajo v zavodu naslednje ustanovitvene deleže:

|  |  |  |
| --- | --- | --- |
| Zap. št. | Občina: | Odstotek: |
| 1. | Mestna občina Celje | 38,71% |
| 2. | Občina Dobrna | 0,52% |
| 3. | Občina Kozje | 2,13% |
| 4. | Občina Laško | 5,49% |
| 5. | Občina Radeče | 3,90% |
| 6. | Občina Rogaška Slatina | 7,79% |
| 7. | Občina Rogatec | 2,21% |
| 8. | Občina Slovenske Konjice | 10,33% |
| 9. | Občina Šentjur | 9,45% |
| 10. | Občina Šmarje pri Jelšah | 6,55% |
| 11. | Občina Štore | 3,44% |
| 12. | Občina Vitanje | 0,49% |
| 13. | Občina Vojnik | 5,74% |
| 14. | Občina Zreče | 3,25% |

(2) Ustanoviteljice imajo pravico in dolžnost sodelovati pri upravljanju javnega zavoda v sorazmerju s številom svojih prebivalcev.

(3) Ustanoviteljice imajo v zavodu naslednje deleže upravljanja:

|  |  |  |
| --- | --- | --- |
| Zap. št. | Občina: | Odstotek: |
| 1. | Mestna občina Celje | 32,46% |
| 2. | Občina Dobrna | 1,46% |
| 3. | Občina Kozje | 1,99% |
| 4. | Občina Laško | 8,53% |
| 5. | Občina Radeče | 2,73% |
| 6. | Občina Rogaška Slatina | 7,26% |
| 7. | Občina Rogatec | 2,01% |
| 8. | Občina Slovenske Konjice | 9,79% |
| 9. | Občina Šentjur | 12,52% |
| 10. | Občina Šmarje pri Jelšah | 6,73% |
| 11. | Občina Štore | 3,03% |
| 12. | Občina Vitanje | 1,48% |
| 13. | Občina Vojnik | 5,78% |
| 14. | Občina Zreče | 4,23% |

(ime, sedež in pravni status zavoda)

1. Ime zavoda je: CELJSKE LEKARNE Javni lekarniški zavod.
2. Skrajšano ime zavoda je: Celjske lekarne.
3. Sedež zavoda je: Miklošičeva ulica 1, Celje.
4. Sestavni del imena zavoda je lahko tudi znak ali grafična oblika imena, ki se določi s statutom zavoda.
5. Zavod je pravna oseba s pravicami, obveznostmi in odgovornostmi, ki so določene z zakonom in s tem odlokom ter odgovarja za svoje obveznosti s sredstvi, s katerimi lahko razpolaga.

(žig zavoda)

Zavod ima žig, na katerem je zapisano ime zavoda. Oblika in uporaba žiga se določi s statutom zavoda.

**III. ORGANIZIRANOST ZAVODA IN VSEBINA DELA ZAVODA**

(organizacijske enote zavoda)

1. Zavod izvaja lekarniško dejavnost kot javno službo v lekarnah, podružnicah lekarn ali s priročno zalogo zdravil.
2. Zavod organizira lekarne in podružnice lekarn kot svoje organizacijske enote za opravljanje lekarniške dejavnosti ter galenski laboratorij za izdelavo galensko izdelanih zdravil in drugih izdelkov in kontrolno-analizni laboratorij za preizkušanje magistralno in galensko izdelanih zdravil. Zavod izvaja lekarniško dejavnost v naslednjih lekarnah in lekarniških podružnicah:
   * Lekarna Citycenter,
   * Lekarna Center,
   * Lekarna Gregorčičeva,
   * Lekarna Kozje,
   * Lekarna Laško,
   * Lekarna Lava,
   * Lekarna Loče,
   * Lekarna Nova vas,
   * Lekarna Otok,
   * Lekarna Planet,
   * Lekarna Radeče,
   * Lekarna Rogaška Slatina,
   * Lekarna Slovenske Konjice,
   * Lekarna Šentjur,
   * Lekarna Šmarje pri Jelšah,
   * Lekarna Vojnik,
   * Lekarna Zreče,
   * Lekarniška podružnica Dobrna,
   * Lekarniška podružnica Rimske Toplice,
   * Lekarniška podružnica Rogatec,
   * Lekarniška podružnica Štore
   * Lekarniška podružnica Vitanje.
3. Področje dejavnosti in notranjo organizacijo notranje organizacijske enote in njihova pooblastila v pravnem prometu določa statut zavoda.
4. Notranja organizacijska enota ima svojega vodjo, ki ga imenuje direktor zavoda v skladu s statutom zavoda.
5. Področje dejavnosti in notranjo organizacijo zavoda določa statut zavoda.
6. Zavod lahko organizira spletno lekarno.

**IV. DEJAVNOST ZAVODA**

(dejavnost zavoda)

1. Zavod opravlja lekarniško dejavnost kot javno zdravstveno službo, s katero se zagotavlja trajna in nemotena oskrba prebivalstva in izvajalcev zdravstvene dejavnosti z zdravili ter farmacevtska obravnava pacientov, in vključuje:

* izdajanje zdravil za uporabo v humani in veterinarski medicini na recept in brez recepta,
* izdaja živil za posebne zdravstvene namene,
* farmacevtsko obravnavo pacienta,
* dejavnosti farmacevta svetovalca,
* farmacevtsko intervencijo,
* storitve telefarmacije,
* pripravo magistralnih zdravil za uporabo v humani in veterinarski medicini (v nadaljnjem besedilu: magistralna zdravila),
* pripravo izdelkov za podporo zdravljenja in ohranitev zdravja,
* izdelovanje galenskih zdravil za uporabo v humani in veterinarski medicini (v nadaljnjem besedilu: galenska zdravila),
* radiofarmacevtsko lekarniško dejavnost,
* preverjanje kakovosti vhodnih snovi za pripravo in izdelavo magistralnih in galenskih zdravil,
* preverjanje kakovosti galenskih zdravil,
* spremljanje podatkov in poročanje o neželenih učinkih ali sumu nanje,
* prevzem neporabljenih oziroma odpadnih zdravil v skladu s predpisom, ki ureja področje ravnanja z odpadnimi zdravili,
* drugo dejavnost pri izdaji zdravil in drugih izdelkov, ki zagotavlja njihovo pravilno, smiselno in varno uporabo.

1. Poleg dejavnosti iz prejšnjega odstavka, lahko zavod opravlja tudi naslednje dejavnosti:

* preskrbo z drugimi izdelki za podporo zdravljenja in ohranitev zdravja,
* izdelovanje galenskih izdelkov,
* pripravo magistralnih homeopatskih zdravil,
* preskrbo z veterinarskimi izdelki,
* preskrbo z biocidnimi izdelki in kemikalijami,
* izvajanje samodiagnostičnih meritev in testov,
* preventivno in zdravstveno-izobraževalno dejavnost,
* pedagoško-izobraževalno dejavnost,
* znanstvenoraziskovalno dejavnost,
* druge dejavnosti in storitve s področja krepitve in varovanja zdravja,
  + dostavo zdravil in drugih izdelkov na dom pacientov, k izvajalcem zdravstvene dejavnosti ter k drugim pravnim in fizičnim osebam,
* druge storitve povezane z lekarniško dejavnostjo.

1. Zavod ima naziv učni zavod za izvajanje praktičnega pouka za strokovni kader farmacevtske smeri za srednjo in univerzitetno stopnjo izobrazbe pod vodstvom usposobljenih mentorjev.
2. Zavod lahko opravlja tudi druge dejavnosti, ki dopolnjujejo lekarniško dejavnost in so v skladu z določili zakona, ki ureja področje lekarniške dejavnosti in ostalih področnih zakonov, in sicer:

* zdravstveno-vzgojno izobraževalno dejavnost,
* mentorstvo,
* informativno dejavnost.

1. Dejavnosti zavoda so v skladu z Uredbo o standardni klasifikaciji dejavnosti (Uradni list RS, št. 69/07 in 17/08) razvrščene v:

|  |  |
| --- | --- |
| 10.830 | Predelava čaja in kave |
| 21.200 | Proizvodnja farmacevtskih preparatov |
| 47.730 | Trgovina na drobno v specializiranih prodajalnah s farmacevtskimi izdelki |
| 47.740 | Trgovina na drobno v specializiranih prodajalnah z medicinskimi in ortopedskimi pripomočki |
| 47.750 | Trgovina na drobno v specializiranih prodajalnah s kozmetičnimi in toaletnimi izdelki |
| 47.910 | Trgovina na drobno po pošti ali internetu |
| 72.110  72.190  73.120 | Raziskovanje in razvojna dejavnost na področju biotehnologije  Raziskovanje in razvojna dejavnost na drugih področjih naravoslovja in tehnologije  Posredovanje oglaševalskega prostora |
| 73.200 | Raziskovanje trga in javnega mnenja |
| 82.920  85.590  86.901  86.909 | Pakiranje  Drugo nerazvrščeno izobraževanje, izpopolnjevanje in usposabljanje  Alternativne oblike zdravljenja  Druge zdravstvene dejavnosti |

1. Poleg dejavnosti iz prejšnjih odstavkov tega člena opravlja zavod tudi druge posle, ki so potrebni za njegov obstoj, ne pomenijo pa neposrednega opravljanja dejavnosti.
2. Zavod lahko spremeni ali razširi dejavnost le s soglasjem občin ustanoviteljic.
3. Zavod lahko v okviru svoje dejavnosti in ob predhodno izkazanem javnem interesu ustanovi drug zavod ali podjetje s soglasjem občin ustanoviteljic.

**V. ORGANI ZAVODA**

(organi zavoda)

1. Organi zavoda so:

* direktor zavoda,
* strokovni vodja zavoda, kadar direktor zavoda ni nosilec lekarniške dejavnosti,
* svet zavoda in
* strokovni svet zavoda.

1. Zavod ima lahko tudi druge organe, ki jih določa zakon ali statut zavoda.

(direktor zavoda)

(1) Direktor zavoda organizira delo in poslovanje zavoda, zastopa in predstavlja zavod in je odgovoren za zakonitost in strokovnost dela zavoda.

(2) Direktorja zavoda na podlagi javnega razpisa imenuje in razrešuje svet zavoda v skladu s predpisi ter s soglasjem Sveta ustanoviteljev.

(3) Za direktorja zavoda je lahko imenovana oseba, ki izpolnjuje pogoje določene z zakonom in tem odlokom.

(4) Za direktorja zavoda je lahko imenovana oseba, ki ima vsaj pet let izkušenj s področja vodenja in predloži program razvoja zavoda.

(5) Mandat direktorja zavoda traja pet let in je po preteku te dobe lahko ponovno imenovan. Na podlagi sklepa o imenovanju direktorja zavoda, sklene z njim pogodbo o zaposlitvi v imenu sveta zavoda njegov predsednik.

(6) Direktor zavoda opravlja naslednje naloge:

* pripravlja predloge programa dela in razvoja zavoda, finančnega načrta, poročila o izvajanju dejavnosti in poslovanju zavoda,
* sprejema splošne akte zavoda, za katere je tako določeno v statutu,
* predlaga načrt investicij in razvoj lekarniške dejavnosti v soglasju s svetom zavoda,
* predlaga nove lekarniške programe v soglasju s svetom zavoda,
* izvršuje odločitve sveta zavoda,
* določa sistemizacijo delovnih mest, odloča o sklepanju delovnih razmerij, o razporejanju delavcev k določenim nalogam, imenuje delavce s posebnimi pooblastili in odgovornostmi,
* zagotavlja neodvisno strokovno izpopolnjevanje farmacevtskih strokovnih delavcev,
* poroča ministrstvu o številu prejetih receptov in številu farmacevtskih strokovnih delavcev,
* farmacevtske strokovne delavce spodbuja k strokovnemu in etičnemu izvajanju lekarniške dejavnosti,
* zagotavlja strokovno neodvisnost vodij lekarn glede naročanja zdravil, medicinskih pripomočkov ali drugih izdelkov za podporo zdravljenja in ohranitev zdravja,
* druge naloge, določene z zakonom, tem odlokom in statutom.

(nadomeščanje direktorja)

Med začasno odsotnostjo nadomešča direktorja zavoda delavec, ki ga direktor zavoda pooblasti s pisnim pooblastilom. Pristojnosti pooblaščenega delavca v času nadomeščanja so določene v pisnem pooblastilu direktorja zavoda.

(vršilec dolžnosti direktorja zavoda)

Če direktorju zavoda predčasno preneha mandat, oziroma če nihče izmed prijavljenih kandidatov za direktorja ni imenovan, svet zavoda imenuje vršilca dolžnosti direktorja zavoda izmed strokovnih delavcev zavoda, oziroma izmed prijavljenih kandidatov, vendar največ za eno leto. Za vršilca dolžnosti direktorja zavoda veljajo pogoji, ki se zahtevajo za direktorja zavoda.

(strokovni vodja zavoda)

(1) Če direktor zavoda ni nosilec lekarniške dejavnosti v skladu z zakonom, ki ureja področje lekarniške dejavnosti, vodi strokovno delo zavoda strokovni vodja zavoda.

(2) Strokovnega vodjo zavoda na podlagi javnega razpisa imenuje in razrešuje svet zavoda v skladu s predpisi ~~ter s soglasjem Sveta ustanoviteljev.~~

(3) Za strokovnega vodjo zavoda je lahko imenovana oseba, ki izpolnjuje pogoje določene z zakonom in ima najmanj pet let delovnih izkušenj na področju lekarniške dejavnosti.

(4) Mandat strokovnega vodje zavoda traja pet let in je po preteku te dobe lahko ponovno imenovan.

(svet zavoda)

(1) Svet zavoda nadzoruje in upravlja zavod.

(2) Svet zavoda šteje 24 članov, ki ga sestavljajo:

* 14 predstavnikov občin ustanoviteljic,
* osem predstavnikov zaposlenih v zavodu,
* en predstavnik pacientov in
* en predstavnik Zavoda za zdravstveno zavarovanje Slovenije (v nadaljnjem besedilu: ZZZS).

(3) Vsaka občina ustanoviteljica imenuje svojega predstavnika, in sicer v skladu s svojim statutom.

(4) Predstavnika zaposlenih izvolijo delavci neposredno po postopku in na način, ki ga v skladu z zakonom določa veljavni pravilnik, ki ureja področje volitev predstavnikov delavcev zavoda Celjske lekarne v svet zavoda.

(5) Predstavnika pacientov imenuje Svet ustanoviteljev izmed polnoletnih občanov, ki imajo stalno prebivališče na območju občin ustanoviteljic, in sicer na podlagi izvedenega javnega poziva.

(6) Predstavnika ZZZS imenuje pristojni organ ZZZS, Območna enota Celje.

(7) Mandat članov sveta zavoda traja pet let, z možnostjo ponovnega imenovanja na to funkcijo.

(8) Predsednik sveta zavoda in njegov namestnik se izvolita izmed članov sveta zavoda.

(9) Podrobnejše delovanje sveta zavoda se uredi s poslovnikom.

(naloge sveta zavoda)

Svet zavoda ima naslednje naloge:

* + nadzoruje poslovanje in izvajanje programa dela zavoda z vidika sprejetega strateškega in letnega načrta zavoda,
  + nadzoruje ravnanje s premoženjem zavoda,
  + nadzoruje namenskost in smotrnost porabe sredstev zavoda,
  + odloča o uporabi presežkov prihodkov nad odhodki iz izvajanja dejavnosti v skladu z določili zakona, ki ureja področje lekarniške dejavnosti,
  + sprejema statut zavoda v soglasju s Svetom ustanoviteljev,
  + sprejema splošne akte zavoda, ki jih je dolžan sprejeti na podlagi zakonov in drugih predpisov,
  + sprejema letni program dela in razvoja zavoda ter spremlja njihovo izvrševanje,
  + preveri in potrdi letno poročilo zavoda v soglasju s Svetom ustanoviteljev,
  + obravnava in sprejema poslovni načrt zavoda,
  + razpisuje in potrjuje popise sredstev,
  + občinam ustanoviteljicam predlaga spremembo ali razširitev dejavnosti,
  + občinam ustanoviteljicam in direktorju zavoda daje predloge in mnenja o posameznih vprašanjih glede poslovanja zavoda,
  + odloča o nakupu in prodaji nepremičnin, v soglasju s Svetom ustanoviteljev,
  + predlaga ustanovitev oziroma ukinitev lekarn, lekarniških podružnic ter odloča o  priročnih zalogah zdravil in poslovnem času lekarn,
  + s soglasjem Sveta ustanoviteljev imenuje in razrešuje direktorja zavoda,
  + imenuje vršilca dolžnosti direktorja pod pogoji določenimi z zakonom, ki ureja področje lekarniške dejavnosti,
  + imenuje in razrešuje strokovnega vodjo zavoda~~, v soglasju s Svetom ustanoviteljev,~~
  + odloča o delovni uspešnosti direktorja zavoda,
* odloča o stanju zalog,
* obravnava ugotovitve nadzornih organov,
* obvešča predlagatelje o izteku ali predčasnem prenehanju mandata člana sveta zavoda,
* zagotavlja varstvo pravic delavcev,
* opravlja druge naloge določene z zakonom, tem odlokom in statutom zavoda.

(strokovni svet zavoda)

(1) Strokovni svet zavoda je kolegijski organ zavoda za obravnavanje in odločanje o strokovnih vprašanjih.

(2) Člani strokovnega sveta zavoda so strokovni vodja zavoda in vodje notranjih organizacijskih enot zavoda.

(3) Strokovni svet zavoda vodi strokovni vodja zavoda, ki odgovarja za izvajanje sklepov strokovnega sveta zavoda.

(4) Način dela in sprejemanje odločitev na strokovnem svetu zavoda uredi strokovni svet s poslovnikom o delu strokovnega sveta zavoda.

(5) O delu strokovnega sveta zavoda se vodi zapisnik. Za vsebino zapisnika, način vodenja zapisnika in hrambo zapisnikov strokovnega sveta zavoda se smiselno uporabljajo določbe poslovnika sveta zavoda.

(6) Strokovni svet ima naslednje pristojnosti in naloge:

* odloča o strokovnih vprašanjih v okviru pooblastil, določenih s tem odlokom;
* določa strokovne podlage za program dela in razvoja zavoda;
* svetu zavoda in direktorju zavoda daje mnenja in predloge glede organizacije dela in pogojev za razvoj dejavnosti zavoda;
* obravnava ugotovitve internega strokovnega nadzora in sprejema sklepe za odpravo pomanjkljivosti;
* imenuje delovna telesa za obravnavo ali pripravo gradiv iz svoje pristojnosti,
* predlaga člane stalnih in občasnih komisij sveta zavoda;
* odloča o drugih vprašanjih, za katere ga pooblasti svet zavoda ali direktor zavoda.

**VI. SREDSTVA ZA DELO ZAVODA**

(premoženje zavoda)

(1) Za izvajanje dejavnosti zavoda dajo občine ustanoviteljice zavodu v upravljanje nepremične v lasti občin ustanoviteljic, v obsegu in vrednosti, kot izhaja iz bilance stanja zavoda na dan 1. 1. 2018.

(2) Za izvajanje dejavnosti zavoda ima zavod v lasti finančno in stvarno premoženje v obliki in vrednostih, kot izhajajo iz bilance stanja zavoda na dan 1. 1. 2018.

(3) S finančnim premoženjem ravna zavod kot dober gospodar in v skladu z določbami zakona, ki ureja področje lekarniške dejavnosti.

(4) S stvarnim premoženjem ravna zavod v skladu z zakonom, ki ureja stvarno premoženje države in samoupravnih lokalnih skupnosti.

(5) Zavod je za upravljanje s premoženjem odgovoren občini ustanoviteljici, ki je lastnica premoženja.

(6) K razpolaganju z nepremičnim premoženjem zavoda mora zavod pridobiti soglasje Sveta ustanoviteljev.

(sredstva za delo zavoda)

Sredstva za delo pridobiva zavod iz javnih in zasebnih sredstev, ki zajemajo zlasti:

* + plačila za opravljeno delo v okviru lekarniške dejavnosti na podlagi pogodbe z nosilci zdravstvenih zavarovanj,
  + plačila iz proračunskih sredstev,
  + sredstva občin ustanoviteljic,
  + sredstva pridobljena s prodajo blaga in storitev na trgu in
  + druge vire na način in pod pogoji, določenimi z zakonom in tem odlokom.

(zadolževanje zavoda)

(1) Zavod se lahko brez soglasja občin ustanoviteljic zadolži do višine 500.000,00 eurov, če ima zagotovljena sredstva za servisiranje dolga iz neproračunskih virov.

(2) Pogodbena določila v posojilni pogodbi ali pogodbi o zavarovanju poroštev, ki jo sklene zavod, so nična, če določajo zavarovanje s stvarnim premoženjem, ki je namenjeno izvajanju javne lekarniške službe.

**VII. NAČIN RAZPOLAGANJA S PRESEŽKOM PRIHODKOV NAD ODHODKI IN NAČIN KRITJA PRIMANJKLJAJA SREDSTEV ZA DELO ZAVODA**

(presežek prihodkov in primanjkljaj sredstev)

(1) Presežek prihodkov nad odhodki, ki ga ustvari zavod se nameni za:

* solventno in likvidno poslovanje zavoda,
* investicije v prostor in opremo upravnih prostorov, lekarn, podružnic lekarn ter galenskih in kontrolno-analiznih laboratorijev,
* razvoj kadrov in uvajanje novih lekarniških storitev.

(2) Kot solventno poslovanje zavoda iz prve alineje prejšnjega odstavka se šteje poslovanje, ki omogoča dolgoročni vir sredstev v poslovanju zavoda, nerazporejen presežek prihodkov nad odhodki v višini šestmesečne povprečne vrednosti zalog blaga in šestmesečne povprečne vrednosti terjatev, ki presegajo obveznosti do dobaviteljev v preteklem letu.

(3) Za likvidno poslovanje zavoda iz prve alineje prvega odstavka mora ostati kot dolgoročni vir sredstev trajno v poslovanju zavoda nerazporejen presežek prihodkov nad odhodki najmanj v višini povprečnih enomesečnih stroškov poslovanja zavoda v preteklem letu.

(4) Svet zavoda predlaga Svetu ustanoviteljev, da se del presežka prihodkov nad odhodki zavoda iz zasebnih sredstev vrne občinam ustanoviteljicam, če s tem ni ogroženo solventno ali likvidno poslovanje zavoda. Ta sredstva smejo občine ustanoviteljice uporabiti izključno za izvajanje zdravstvene dejavnosti.

(5) O razporeditvi presežka prihodkov nad odhodki odločata Svet ustanoviteljev in svet zavoda, skladno z določili zakona, ki ureja področje lekarniške dejavnosti.

(6) O načinu in višini pokrivanja primanj­kljaja, ki ga ni moč pokriti iz razpo­ložljivih sredstev zavoda, odloča Svet ustanoviteljev na predlog sveta zavoda.

**VIII. PRAVICE, OBVEZNOSTI IN ODGOVORNOSTI ZAVODA V PRAVNEM PROMETU**

(nastopanje v pravnem prometu)

(1) Zavod nastopa v pravnem prometu za izvajanje dejavnosti za katero je ustanovljen in registriran, v svojem imenu in za svoj račun, samostojno in v okviru omejitev, določenih s predpisi in tem odlokom.

(2) Zavod odgovarja za svoje obveznosti s sredstvi, s katerimi razpolaga v skladu s predpisi.

**IX. MEDSEBOJNE PRAVICE IN OBVEZNOSTI MED ZAVODOM IN OBČINAMI USTANOVITELJICAMI**

(medsebojne pravice in obveznosti)

(1) Zavod:

* poroča Svetu ustanoviteljev vsaj enkrat letno o svojem poslovanju,
* pripravlja in oblikuje razvojne načrte,
* z občinami ustanoviteljicami oblikuje mrežo javne lekarniške službe in skrbi za njeno realizacijo,
* sodeluje pri ukrepih občin ustanoviteljic za napredek zdravstvenega varstva prebivalstva,
* zagotavlja občinam ustanoviteljicam ustrezne podatke v skladu z zakonom,
* izvaja in opravlja druge pristojnosti in naloge, določene z zakonom, drugimi predpisi in tem odlokom.

(2) Občine ustanoviteljice:

* v skladu s planom sodelujejo pri zagotavljanju mreže javne lekarniške službe,
* vključujejo zavod v oblikovanje politike zdravstvenega varstva,
* usklajujejo programe zdravstvenega varstva in spremljajo njihovo izvajanje ter sprejemajo druge ukrepe za izboljšanje stanja na področju zdravstvenega varstva,
* imenujejo in razrešujejo svoje predstavnike v svet zavoda,
* izvajajo nadzor nad poslovanjem zavoda in porabo finančnih sredstev,
* v primerih, ko ugotovijo, da je ogroženo nemoteno izvajanje dejavnosti, za katero je zavod ustanovljen, imajo pravico zahtevati sklic sveta zavoda in predlagati ukrepe skladno z zakonskimi in drugimi predpisi,
* izvajajo in opravljajo druge pristojnosti in naloge, določene z zakonom, drugimi predpisi in tem odlokom.

(3) Druge medsebojne pravice, obveznosti in odgovornosti, ki niso opredeljene s tem odlokom, se uredijo v statutu zavoda.

**X. MEDSEBOJNE PRAVICE, OBVEZNOSTI IN ODGOVORNOSTI OBČIN USTANOVITELJIC**

(izvrševanje ustanoviteljskih pravic)

(1) Ustanoviteljske pravice občin ustanoviteljic izvršuje skupni organ iz 2. člena tega odloka, razen če ni izvrševanje posameznih ustanoviteljskih pravic z zakonom, drugim predpisom ali s tem odlokom pridržano mestnemu svetu oziroma občinskim svetom občin ustanoviteljic.

(2) Občine ustanoviteljice uredijo medsebojne pravice, obveznosti in odgovornosti s pogodbo, ki jo sklenejo v dvanajstih mesecih od uveljavitve tega odloka. Občine ustanoviteljice pooblaščajo za podpis pogodbe svoje župane.

**XI. ODGOVORNOST OBČIN USTANOVITELJIC ZA OBVEZNOSTI ZAVODA**

(odgovornost za obveznosti zavoda in njegovo poslovanje)

Občine ustanoviteljice ne odgovarjajo za obveznosti zavoda in njegovo poslovanje.

**XII. SPLOŠNI AKTI ZAVODA**

(statut zavoda)

(1) Zavod ima statut zavoda, s katerim uredi notranjo organizacijo zavoda, določi pristojnosti, pooblastila in odgovornosti zavoda, način dela in odločanja ter druga vprašanja, pomembna za opravljanje dejavnosti in poslovanje ter organiziranost zavoda v skladu z zakonom in tem odlokom.

(2) Statut zavoda sprejme svet zavoda s soglasjem Sveta ustanoviteljev.

(drugi splošni akti)

(1) V skladu s statutom zavoda lahko zavod pripravi in sprejme tudi druge splošne akte, s katerimi se uredijo druga vprašanja, pomembna za delo in poslovanje zavoda.

(2) Splošne akte zavoda sprejme svet zavoda ali direktor zavoda. Razmejitev pristojnosti pri sprejemanju splošnih aktov zavoda se določi v statutu zavoda.

**XIII. STATUSNE SPREMEMBE**

(statusne spremembe)

(1) Zavod se lahko pripoji drugemu zavodu, spoji z drugim zavodom, se razdeli na dvoje ali več zavodov, ali organizira kot podjetje. O tem odločajo občine ustanoviteljice.

**XIV. SKUPNI ORGAN ZA IZVRŠEVANJE USTANOVITELJSKIH PRAVIC**

(ime in sedež skupnega organa)

1. Ime skupnega organa iz 2. člena tega odloka je Svet ustanoviteljev javnega lekarniškega zavoda Celjske lekarne (v nadaljnjem besedilu: Svet ustanoviteljev).
2. Sedež Sveta ustanoviteljev je v Celju, Trg celjskih knezov 9, 3000 Celje.
3. Strokovne naloge za Svet ustanoviteljev opravlja Občinska uprava Mestne občine Celje.

(namen ustanovitve Sveta ustanoviteljev)

Svet ustanoviteljev se ustanovi z namenom skupnega izvrševanja ustanoviteljskih pravic v razmerju do javnega zavoda Celjske lekarne, razen tistih, katerih izvrševanje je s tem odlokom ali zakonom pridržano mestnemu svetu in občinskim svetom občin ustanoviteljic.

**XV. NALOGE SVETA USTANOVITELJEV**

(izvrševanje ustanoviteljskih pravic)

(1) V okviru izvrševanja ustanoviteljskih pravic v zavodu ima Svet ustanoviteljev naslednje pristojnosti:

1. občinam ustanoviteljicam predlaga statusne spremembe zavoda;
2. občinam ustanoviteljicam predlaga prenehanje zavoda v skladu z določili zakona in statuta zavoda;
3. daje soglasje k imenovanju in razrešitvi direktorja zavoda ~~ter strokovnega vodje~~ v skladu z določili zakona;
4. občinam ustanoviteljicam predlaga spremembo sedeža ali imena zavoda;
5. občinam ustanoviteljicam predlaga spremembo ali razširitev dejavnosti zavoda;
6. daje soglasje k ustanovitvi drugega zavoda, katerega zavod ustanavlja v okviru svoje dejavnosti;
7. daje soglasje k statutu zavoda;
8. daje soglasje k pridobivanju in odtujitvi nepremičnega premoženja zavoda;
9. potrjuje letni načrt investicij in investicijskega vzdrževanja;
10. daje soglasje k poslovnemu načrtu in letnemu poročilu zavoda;
11. izvaja javni poziv za izbiro predstavnika pacientov v svet zavoda;
12. odloča o drugih vprašanjih v skladu z zakonom.

(2) Svet ustanoviteljev ima tudi druge ustanoviteljske pravice, ki jih izvršuje v razmerju do zavoda v skladu z zakonom, tem odlokom in statutom zavoda.

(način izvrševanja nalog)

Svet ustanoviteljev izvršuje svoje naloge po tem odloku samostojno, v imenu in za račun občin ustanoviteljic, ki so ga ustanovile.

**XVI. NAČIN ODLOČANJA SVETA USTANOVITELJEV**

(sestava in način dela Sveta ustanoviteljev)

(1) Svet ustanoviteljev sestavljajo župani občin ustanoviteljic. Člani sveta izmed sebe izvolijo predsednika Sveta ustanoviteljev. Pri glasovanju o predsedniku ustanoviteljev ima vsak član sveta ustanoviteljev en glas.

(2) Svet ustanoviteljev dela na sejah, ki jih sklicuje in vodi predsedujoči Sveta ustanoviteljev.

(3) Svet ustanoviteljev pri svojem delu smiselno uporablja poslovnik sveta zavoda.

(število glasov članov Sveta ustanoviteljev)

(1) Vsak član Sveta ustanoviteljev ima toliko glasov, kolikor ima občina ustanoviteljica, ki jo član zastopa, deležev upravljanja.

(2) Deleži upravljanja iz prejšnjega odstavka so določeni v 5. členu tega odloka in se novelirajo ob vsakokratni novi sestavi sveta zavoda.

(način sprejemanja odločitev)

Svet ustanoviteljev sprejema odločitve z večino glasov svojih članov, pri čemer mora za odločitev glasovati najmanj osem članov sveta ustanoviteljev.

(poročanje Sveta ustanoviteljev o svojem delu)

(1) Mestni svet oziroma občinski sveti občin ustanoviteljic lahko obravnavajo vprašanja iz pristojnosti Sveta ustanoviteljev in zavzamejo do njih svoje stališče.

(2) Pri obravnavanju vprašanj iz pristojnosti Sveta ustanoviteljev pred mestnim svetom oziroma posameznim občinskim svetom občin ustanoviteljic, predstavlja Svet ustanoviteljev tisti njen član, ki je predstavnik posamezne ustanoviteljice v Svetu ustanoviteljev.

**XVII. FINANCIRANJE SVETA USTANOVITELJEV**

(sredstva za delo Sveta ustanoviteljev)

(1) Višino sredstev potrebnih za delovanje Sveta ustanoviteljev predstavljajo stroški njegovega poslovanja.

(2) Sredstva za delo Sveta ustanoviteljev zagotovijo občine ustanoviteljice v svojih proračunih.

(3) Vsaka občina ustanoviteljica krije stroške za delo Sveta ustanoviteljev v višini sorazmernega odstotnega deleža svojih glasov v razmerju do celotnega števila glasov.

**XVIII. PREHODNE IN KONČNE DOLOČBE**

(opravljanje funkcije)

(1) Člani sveta zavoda, direktor zavoda in člani strokovnega sveta zavoda opravljajo svojo funkcijo do izteka mandata.

(2) Svet zavoda bo skladno z določbami 15. člena tega odloka imenovan po izteku mandata članov sveta zavoda, ki opravljajo svojo funkcijo v času sprejema tega odloka.

(uskladitev statuta zavoda)

(1) Zavod mora uskladiti statut zavoda s tem odlokom najkasneje v dvanajstih mesecih od uveljavitve tega odloka.

(2) Do uskladitve statuta zavoda in drugih aktov zavoda s tem odlokom se smiselno uporabljajo določila obstoječih splošnih aktov zavoda, če niso v nasprotju z zakonom in tem odlokom.

(prenehanje veljavnosti)

Z dnem, ko prične veljati ta odlok, prenehata veljati Odlok o ustanovitvi javnega zavoda Celjske lekarne (Uradni list RS, št. 61/08) in Odlok o ustanovitvi skupnega organa občin za izvrševanje ustanoviteljskih pravic v Javnem zavodu Celjske lekarne, oba objavljena (Uradni list RS, št. 61/08).

(objava in začetek veljavnosti)

Ta odlok objavi Mestna občina Celje v Uradnem listu Republike Slovenije po sprejemu na mestnem svetu in vseh občinskih svetih občin ustanoviteljic zavoda in začne veljati petnajsti dan po objavi. Občine ustanoviteljice, ki svojih predpisov ne objavljajo v Uradnem listu Republike Slovenije, objavijo ta odlok v uradnem glasilu, ki ga same določijo.

|  |  |
| --- | --- |
| Številka: | Mestna občina Celje |
| Datum: | Bojan Šrot, župan |
|  |  |
| Številka: | Občina Dobrna |
| Datum: | \_\_\_\_\_\_\_, župan |
|  |  |
| Številka: | Občina Kozje |
| Datum: | \_\_\_\_\_\_\_, župan |
|  |  |
| Številka: | Občina Laško |
| Datum: | \_\_\_\_\_\_\_, župan |
|  |  |
| Številka: | Občina Radeče |
| Datum: | \_\_\_\_\_\_\_, župan |
|  |  |
| Številka: | Občina Rogaška Slatina |
| Datum: | \_\_\_\_\_\_\_, župan |
|  |  |
| Številka: | Občina Rogatec |
| Datum: | \_\_\_\_\_\_\_, župan |
|  |  |
| Številka: | Občina Slovenske Konjice |
| Datum: | \_\_\_\_\_\_\_, župan |
|  |  |
| Številka: | Občina Šentjur |
| Datum: | \_\_\_\_\_\_\_, župan |
|  |  |
| Številka: | Občina Šmarje pri Jelšah |
| Datum: | \_\_\_\_\_\_\_, župan |
|  |  |
| Številka: | Občina Štore |
| Datum: | \_\_\_\_\_\_\_, župan |
|  |  |
| Številka: | Občina Vitanje |
| Datum: | \_\_\_\_\_\_\_, župan |
|  |  |
| Številka: | Občina Vojnik |
| Datum: | \_\_\_\_\_\_\_, župan |
|  |  |
| Številka: | Občina Zreče |
| Datum: | \_\_\_\_\_\_\_, župan |

**Obrazložitve k členom:**

**K pravnim podlagam**

V skladu z določili 61. člena Zakona o lokalni samoupravi /ZLS/ občina zagotavlja opravljanje lokalnih javnih služb, ki jih sama določi in javnih služb, za katere je tako določeno z zakonom (lokalne javne službe). Opravljanje lokalnih javnih služb zagotavlja občina tudi z ustanavljanjem javnih zavodov. Dvoje ali več občin lahko zaradi gospodarnejšega in učinkovitejšega zagotavljanja javnih služb skupaj ustanovi javni zavod.

Kot določa Zakon o zavodih /ZZ/ v 3. členu, se za opravljanje javnih služb ustanovijo zavodi. Javne zavode ustanovijo republika, občine, mesto ali druge z zakonom pooblaščene javne osebe. Na tem mestu moramo opomniti še na določilo prvega odstavka 27. člena Zakona o lekarniški dejavnosti /ZLD-1/, ki določa, da javni zavod na primarni ravni na svojem območju ustanovi občina ali več sosednjih občin skupaj po predhodnem mnenju pristojne zbornice in s soglasjem ministrstva.

**K 1. členu**

V prvem odstavku predlaganega člena se ugotavlja, da je bil javni zavod Celjske lekarne ustanovljen z odlokom leta 1996, njegovo delovanje pa je bilo usklajeno z odlokom leta 2008.

V drugem odstavku so v skladu z določilom prve alineje 8. člena Zakona o zavodih /ZZ/ in prve alineje 31. člena Zakona o lekarniški dejavnosti /ZLD-1/ navedeni imena in sedeži občin ustanoviteljic javnega zavoda Celjske lekarne. V skladu z določilom 2. člena veljavnega ZZ lahko zavod ustanovijo domače in tuje fizične in pravne osebe, če ni za posamezne dejavnosti ali za posamezne vrste zavodov z zakonom drugače določeno. V skladu z določilom 3. člena ZZ se za opravljanje javnih služb ustanovijo javni zavodi. Javne zavode pa ustanovijo republika, občine, mesto in druge z zakonom pooblaščene javne pravne osebe. Podobno določilo zasledimo tudi v 27. členu veljavnega ZLD-1, ki določa, da javni lekarniški zavod na primarni ravni na svojem območju ustanovi občina ali več sosednjih občin skupaj po predhodnem mnenju pristojne zbornice in s soglasjem ministrstva.

V četrtem odstavku je navedeno, da se ta odlok sprejema zaradi usklajevanja delovanja zavoda s predpisi, ki urejajo lekarniško dejavnost

**K 2. členu**

ZLS v 51.c členu določa, da za izvrševanje ustanoviteljskih pravic občin v skupnih javnih zavodih, javnih podjetjih, javnih skladih in agencijah ter za usklajevanje odločitev občin v zvezi z zagotavljanjem javnih služb ustanovijo občinski sveti udeleženih občin skupni organ, ki ga sestavljajo župani. 61. člen ZLS nadalje opredeljuje, da občine za uresničevanje ustanoviteljskih pravic v skupnem javnem zavodu ustanovijo skupni organ za izvrševanje ustanoviteljskih pravic. Po ZLS je ustanovitev skupnega organa obvezna v tistih primerih, kadar ustanavljajo javni zavod dve ali več občin. Tem določilom sledi predlagani odlok. S tem odlokom se združita dosedanji Odlok o ustanovitvi Javnega zavoda Celjske lekarne in Odlok o ustanovitvi skupnega organa občin za izvrševanje ustanoviteljskih pravic v javnem zavodu Celjske lekarne.

**K 3. členu**

Besedilo je oblikovano v skladu z določili veljavnega Zakona o enakih možnostih žensk in moških /ZEMŽM/ in Zakona o uresničevanju načela enakega obravnavanja /ZUNEO/, ki zahtevajo dosledno uporabo izrazov, ki se nanašajo na osebe v ženski in moški jezikovni spolni obliki.

**K 4. členu**

V prvem odstavku je določena vsebina odloka. V skladu z določilom 31. člena ZLD-1 akt o ustanovitvi javnega lekarniškega zavoda, ki ga sprejme ustanovitelj, vsebuje: ime in sedež ustanovitelja, ime in sedež javnega zavoda, dejavnost javnega zavoda, organizacijske enote javnega zavoda, pravice, obveznosti in odgovornosti javnega zavoda v pravnem prometu, določbe o organih javnega zavoda (sestava, pristojnosti in naloge za vsak posamezen organ ter pogoji in postopek njihovega imenovanja oziroma izvolitve in razrešitve), sredstva, ki so javnemu zavodu zagotovljena za ustanovitev in začetek dela, vire, pogoje in način pridobivanja sredstev za delo javnega zavoda, obseg premoženja, ki je javnemu zavodu dano v last ali upravljanje, določbe o ravnanju s premoženjem javnega zavoda, določbe o odgovornosti ustanovitelja za obveznosti javnega zavoda in njegovo poslovanje, medsebojne pravice in obveznosti ustanovitelja in javnega zavoda.

Sedma alineja 8. člena ZZ določa, da akt o ustanovitvi zavoda vsebuje tudi način razpolaganja s presežkom prihodkov nad odhodki in način kritja primanjkljaja sredstev za delo zavoda.

Drugi odstavek je usklajen z ZLS, ki določa, da se skupni organ (Svet ustanoviteljev) ustanovi z aktom o ustanovitvi skupnega organa t. j. z odlokom, s katerim se določijo naloge skupnega organa, organizacija dela, način sprejemanja odločitev, financiranje in delitev stroškov med občinami ustanoviteljicami.

**K 5. členu**

Besedilo prvega odstavka je oblikovano na podlagi dosedanjega člena odloka o ustanovitvi, vezanega na ustanoviteljske deleže, ki se spremeni na način, da se dodata deleža novih ustanoviteljev, Občine Štore in Občine Dobrna. Za njuna deleža se sorazmerno zmanjšajo deleži dosedanjih občin ustanoviteljic.

Besedilo drugega in tretjega odstavka je oblikovano na podlagi določila drugega odstavka 27. člena ZLD-1, ki določa, da ima vsaka občina ustanoviteljica javnega zavoda pravico in dolžnost v skupnem javnem zavodu zagotavljati izvajanje lekarniške dejavnosti na svojem območju ter sodelovati pri upravljanju javnega zavoda v sorazmerju s številom svojih prebivalcev.

Izhajajoč iz navedenega znašajo deleži upravljanja občin ustanoviteljic:

|  |  |  |  |
| --- | --- | --- | --- |
|  | **občina** | **število prebivalcev\*** | **delež upravljanja (v %)** |
|  | **MO Celje** | 49.473 | 32,46% |
|  | **Dobrna** | 2.226 | 1,46% |
|  | **Kozje** | 3.037 | 1,99% |
|  | **Laško** | 13.006 | 8,53% |
|  | **Radeče** | 4.165 | 2,73% |
|  | **Rogaška Slatina** | 11.057 | 7,26% |
|  | **Rogatec** | 3.060 | 2,01% |
|  | **Slovenske Konjice** | 14.917 | 9,79% |
|  | **Šentjur** | 19.084 | 12,52% |
|  | **Šmarje pri Jelšah** | 10.256 | 6,73% |
|  | **Štore** | 4.616 | 3,03% |
|  | **Vitanje** | 2.262 | 1,48% |
|  | **Vojnik** | 8.801 | 5,78% |
|  | **Zreče** | 6.443 | 4,23% |
|  | **Skupaj:** | **152.403** | **100%** |

\* Število prebivalcev na dan 1.1.2019 (vir: Statistični urad RS, www.stat.si)

**K 6. členu**

V skladu z določilom 13. člena ZZ se zavodu določi ime, ki vsebuje označbo, ki navaja na dejavnost in sedež zavoda. Določilo šestega odstavka 13. člena ZZ določa, da lahko ima zavod tudi skrajšano ime. V skladu z navedenim je v drugem odstavku 6. člena predlagano skrajšano ime zavoda: Celjske lekarne.

Besedilo tretjega odstavka je oblikovano v skladu z določilom 16. člena ZZ, ki določa, da je sedež zavoda kraj, v katerem zavod opravlja dejavnost. Če zavod opravlja dejavnost v več krajih, je sedež zavoda kraj, v katerem je sedež poslovodnega organa.

S četrtim odstavkom je v skladu z določilom petega odstavka 13. člena ZZ določeno, da je sestavni del imena zavoda lahko tudi znak ali grafična oblika imena, ki se določi s statutom zavoda.

Besedilo petega odstavka je oblikovano na podlagi prvega odstavka 4. člena ZZ, ki določa, da so »zavodi pravne osebe s pravicami, obveznostmi in odgovornostmi, ki jih določata zakon in akt o ustanovitvi« in na podlagi 49. člena ZZ, ki določa, da je »zavod odgovoren za svoje obveznosti s sredstvi, s katerimi lahko razpolaga«.

**K 7. členu**

Z besedilom je določeno, da ima zavod žig, na katerem je zapisano ime zavoda. Oblika in uporaba žiga se določi s statutom zavoda.

**K 8. členu**

Besedilo je oblikovano v skladu z določilom četrte alineje drugega odstavka 31. člena ZLD-1, ki določa, da akt o ustanovitvi vsebuje organizacijske enote in v skladu z določilom 47. člena Zakona o zavodih, ki določa, da se organizacija zavoda določi s statutom oziroma pravili zavoda. V zavodu se lahko za opravljanje posamezne dejavnosti ali dela dejavnosti ali za opravljanje dejavnosti na določenem območju oblikujejo organizacijske enote. S statutom oziroma pravili zavoda je lahko določeno, da imajo posamezne organizacijske enote pooblastila v pravnem prometu. Organizacijske enote izvršujejo ta pooblastila v imenu in za račun zavoda.

Besedilo prvega odstavka je oblikovano na podlagi določila prvega odstavka 8. člena ZLD-1, ki določa, da se lekarniška dejavnost na primarni ravni izvaja v lekarni, podružnici lekarne ali s priročno zalogo zdravil.

Besedilo drugega odstavka je oblikovano na podlagi določila drugega odstavka 25. člena ZLD-1, ki določa, da lahko izvajalec lekarniške dejavnost za izdelavo galenskih zdravil organizira galenski laboratorij in kontrolno-analizni laboratorij. Drugi odstavek vsebuje navedbo lekarn in lekarniških podružnic zavoda (organizacijske enote).

Besedilo tretjega, četrtega in petega odstavka je oblikovano v skladu z določilom 47. člena ZZ, ki določa, da se organizacija zavoda določi s statutom oziroma s pravili zavoda.

Besedilo šestega odstavka je oblikovano v skladu z določilom 9. člena ZLD-1, ki določa, da lahko lekarna izvaja lekarniško dejavnost in drugo dejavnost lekarn tudi preko medmrežja kot spletna lekarna.

**K 9. členu**

**Obrazložitev**:

Besedilo predlaganega prvega odstavka je usklajeno in dopolnjeno z določili 6. člena ZLD-1. Predlagani odlok povzema področja, ki jih ZLD-1 opredeljuje kot lekarniško dejavnost. ZLD-1 opredeljuje nove storitve, ki jih prejšnji zakon ni opredeljeval, kot so farmacevtska obravnava pacienta, konziliarna farmacevtska dejavnost, farmacevtska intervencija in storitve telefarmacije. ZLD-1 v primerjavi s prejšnjim zakonom širi tudi področja drugih dejavnosti, ki jih lekarne lahko opravljajo.

Drugi odstavek je oblikovan skladno s 7. členom ZLD-1.Tretji in četrti odstavek vsebujeta določbe glede učnega zavoda in opravljanja dejavnosti, ki dopolnjujejo lekarniško dejavnost in so skladne z določili ZLD-1.

V petem odstavku, v katerem so navedene dejavnosti razvrščene v podrazrede dejavnosti, v skladu z določili veljavne Uredbe o standardni klasifikaciji dejavnosti, so navedene nove dejavnosti, ki jih veljavni odlok ne zajema, in sicer:

- 10.830 Predelava čaja in kave,

* 47.910 Trgovina na drobno po pošti ali internetu,
* 72.110 Raziskovanje in razvojna dejavnost na področju biotehnologije,
* 72.190 Raziskovanje in razvojna dejavnost na drugih področjih naravoslovja in tehnologije,
* 82.920 Pakiranje,
* 86.909 Druge zdravstvene dejavnosti,
* 86.901 Alternativne oblike zdravljenja

Šesti in sedmi odstavek vsebujeta določbe glede drugih poslov, potrebnih za obstoj zavoda in razširitve dejavnosti. Osmi odstavek je oblikovan v skladu z določilom drugega odstavka 20. člena ZZ, ki določa, da »lahko zavod v okviru svoje dejavnosti ustanovi drug zavod ali podjetje s soglasjem ustanovitelja«. Na tem mestu moramo opomniti na določilo tretjega odstavka 67. člena veljavnega Zakona o javnih financah /ZJF/, ki določa, da javni zavodi, katerih ustanovitelj je občina, ne smejo odplačno pridobivati kapitalskih naložb.

**K 10. členu**

Besedilo je oblikovano v skladu z določilom 32. člena ZLD-1, ki določa, da ima javni zavod: • direktorja, • strokovnega vodjo, kadar direktor javnega zavoda ni nosilec lekarniške dejavnosti, in • svet zavoda. Javni zavod ima lahko tudi druge organe, če tako določa akt o ustanovitvi.

V skladu z navedenim moramo opomniti še na določila veljavnega ZZ, ki v prvem odstavku 29. člena določa, da »zavod upravlja svet ali drug kolegijski organ upravljanja«. V prvem odstavku 31. člena ZZ je določeno, da je »poslovodni organ zavoda direktor ali drug individualni organ«. Zavod pa ima v skladu z določilom prvega odstavka 43. člena ZZ tudi »strokovni svet ali drug kolegijski strokovni organ».

40. člen ZZ določa, da strokovno delo zavoda vodi strokovni vodja, če je tako določeno z zakonom ali aktom o ustanovitvi. ZLD-1 pa v drugi alineji prvega odstavka 32. člena določa, da ima javni zavod strokovnega vodjo, kadar direktor javnega zavoda ni nosilec lekarniške dejavnosti.

**K 11. členu**

Besedilo prvega odstavka je oblikovano v skladu z določilom prvega odstavka 33. člena ZLD-1, ki določa, da direktor javnega zavoda zastopa in predstavlja zavod in je odgovoren za zakonitost dela zavoda. Ob navedenem je besedilo oblikovano na podlagi določila prve alineje drugega odstavka 33. člena ZLD-1, ki določa, da direktor javnega zavoda organizira delo in poslovanje javnega zavoda. Direktor javnega zavoda je v primeru, da javni zavod nima strokovnega vodje, odgovoren tudi za strokovnost dela zavoda.

Besedilo drugega odstavka je oblikovano na podlagi določila prvega odstavka 34. člena ZLD-1, ki določa, da direktorja imenuje in razrešuje svet zavoda s soglasjem ustanovitelja na podlagi javnega razpisa za dobo petih let. Na tem mestu moramo opomniti tudi na določilo 7. člena veljavnega Zakona o javnih uslužbencih /ZJU/, ki v 7. členu (v okviru skupnih načel sistema javnih uslužbencev, ki veljajo tudi za zaposlitev v javnih zavodih) določa, da se »zaposlovanje javnih uslužbencev izvaja tako, da je zagotovljena enakopravna dostopnost delovnih mest za vse zainteresirane kandidate pod enakimi pogoji in tako, da je zagotovljena izbira kandidata, ki je najbolje strokovno usposobljen za opravljanje nalog na delovnem mestu«. V skladu z navedenim je v drugem odstavku določeno, da se direktorja zavoda imenuje v skladu s predpisi, in sicer na podlagi javnega razpisa. V skladu z določilom drugega odstavka 34. člena ZLD-1 se javni razpis za imenovanje direktorja objavi na spletni strani javnega zavoda in v sredstvih javnega obveščanja ter vsebuje: • pogoje za imenovanje; • čas mandata; • rok za prijavo kandidatov, ki ne sme biti krajši od osmih dni od objave javnega razpisa; rok, v katerem bodo prijavljeni kandidati obveščeni o izbiri, ki ne sme biti daljši od 60 dni od objave javnega razpisa, in druge podatke. Svet zavoda izvede postopek javnega razpisa in opravi izbirni postopek. Ob navedenem moramo opomniti, da je z besedilom določeno, da direktorja imenuje in razrešuje svet zavoda s soglasjem Sveta ustanoviteljev. Besedilo je oblikovano na podlagi določila četrtega odstavka 61. člena ZLS, ki določa, da občinski sveti ustanovijo za uresničevanje ustanoviteljskih pravic in za usklajevanje odločitev občin v zvezi z zagotavljanjem javnih služb za katere dve ali več občin ustanovi javni zavod, svet ustanoviteljev, ki ga sestavljajo župani.

Besedilo tretjega odstavka je oblikovano na podlagi določila tretjega odstavka 33. člena ZLD-1, ki določa, da je za direktorja javnega zavoda lahko imenovan, kdor: • ima izobrazbo, pridobljeno po študijskem programu najmanj druge stopnje, oziroma raven izobrazbe, ki v skladu z zakonom ustreza izobrazbi druge stopnje; • ima izkušnje s področja vodenja in upravljanja; • ni hkrati član sveta zavoda istega ali drugega javnega lekarniškega, zdravstvenega ali socialnovarstvenega zavoda; • ni v delovnem ali pogodbenem razmerju pri pravnih ali fizičnih osebah, ki opravljajo dejavnost izdelovanja zdravil ali dejavnosti prometa na debelo z zdravili, nima lastniškega deleža ali lastništva z možnostjo vpliva pri proizvajalcu zdravil oziroma pri delodajalcu, ki je s temi osebami povezana družba v skladu s predpisi, ki urejajo gospodarske družbe; • ni pravnomočno obsojen zaradi naklepnega kaznivega dejanja, ki se preganja po uradni dolžnosti, in ni bil obsojen na nepogojno kazen zapora v trajanju več kot šest mesecev in • izpolnjuje druge pogoje, določene z aktom o ustanovitvi.

Besedilo četrtega odstavka je oblikovano na podlagi določila šeste alineje tretjega odstavka 33. člena ZLD-1, ki določa, da je za direktorja javnega zavoda lahko imenovan, kdor izpolni druge pogoje, določene z aktom o ustanovitvi.

Besedilo petega odstavka je oblikovano v skladu z določilom drugega odstavka 33. člena ZZ, ki določa da mandat direktorja traja štiri leta, če ni z zakonom ali aktom o ustanovitvi drugače določeno. Po preteku mandatne dobe je ista oseba lahko znova imenovana za direktorja. Prvi odstavek 34. člena ZLD-1 določa, da se direktorja zavoda imenuje za dobo petih let.

Besedilo šestega odstavka je oblikovano v skladu z določilom drugega odstavka 33. člena ZLD-1, ki določa, da direktor javnega zavoda med drugim predlaga načrt investicij in razvoj lekarniške dejavnosti v soglasju s svetom zavoda, predlaga nove lekarniške programe v soglasju s svetom zavoda, zagotavlja neodvisno strokovno izpopolnjevanje farmacevtskih strokovnih delavcev, poroča ministrstvu o številu prejetih receptov in številu farmacevtskih strokovnih delavcev, zagotavlja strokovno neodvisnost vodij lekarn glede naročanja zdravil, medicinskih pripomočkov ali drugih izdelkov za podporo zdravljenja in ohranitev zdravja, opravlja druge naloge, določene z zakonom, tem odlokom in statutom.

**K 12. členu**

Besedilo člena določa način izdaje pisnega pooblastila direktorja zavoda delavcu, ki ga nadomešča v času njegove začasne odsotnosti. Obseg pristojnosti je določen s pisnim pooblastilom direktorja zavoda.

**K 13. členu**

Besedilo člena je povzeto iz 34. člena ZDL-1, ki določa, da za vršilca dolžnosti direktorja veljajo pogoji, ki se zahtevajo za direktorja.

**K 14. členu**

Besedilo je oblikovano v skladu z določilom tretjega odstavka 31. člena ZZ, ki določa, da direktor vodi strokovno delo zavoda in je odgovoren za strokovnost dela zavoda, če ni z zakonom ali aktom o ustanovitvi glede na naravo dejavnosti in obseg dela na poslovodni funkciji določeno, da sta poslovodna funkcija in funkcija vodenja strokovnega dela zavoda ločeni. V skladu z določilom druge alineje prvega odstavka 32. člena ZLD-1 ima javni zavod strokovnega vodjo, kadar direktor javnega zavoda ni nosilec lekarniške dejavnosti. Kot določata četrti in peti odstavek 33. člena ZLD-1 je strokovni vodja odgovoren za strokovno delo javnega zavoda. Za strokovnega vodjo pa je lahko imenovan nosilec lekarniške dejavnosti z najmanj petimi leti delovnih izkušenj na področju lekarniške dejavnosti. Strokovnega vodjo imenuje in razrešuje svet zavoda~~, ob soglasju Sveta ustanoviteljev~~. 61. člen ZLS opredeljuje, da občine za uresničevanje ustanoviteljskih pravic v skupnem javnem zavodu ustanovijo skupni organ za izvrševanje ustanoviteljskih pravic. Glede postopka imenovanja in razrešitve se smiselno uporabljajo določbe 34. in 35. člena ZLD-1 (34. člen ZLD-1).

**K 15. členu**

Besedilo prvega in drugega odstavka je oblikovano v skladu z določilom prvega in drugega odstavka 29. člena ZZ, ki določata, da zavod upravlja svet ali drug kolegijski organ. Prvi odstavek 36. člena ZLD-1 določa, da javni zavod nadzoruje in upravlja svet zavoda, ki ga sestavljajo: • predstavniki ustanovitelja; • predstavniki zaposlenih v javnem zavodu, ki predstavljajo najmanj tretjino članov sveta zavoda; • predstavniki pacientov, ki jih ustanovitelj imenuje na podlagi izvedenega javnega poziva, in • predstavniki ZZZS. Sestavo, številčno razmerje in postopek imenovanja predstavnikov v svetu javnega zavoda določi ustanovitelj z aktom o ustanovitvi. Na tej pravni podlagi je bilo oblikovano besedilo drugega odstavka, ki določa, da ima svet zavoda 24 članov, od tega:

* 14 članov sveta, predstavnikov občin ustanoviteljic (vsaka občina ustanoviteljica ima v skladu z določilom prve alineje 36. člena ZLD-1 po enega predstavnika v svetu zavoda);
* osem članov sveta, predstavnikov delavcev zavoda (število članov delavskega predstavništva v svetu javnega zavoda določa Kolektivna pogodba za dejavnost zdravstva in socialnega varstva Slovenije v točki 'III/B Delavsko predstavništvo'. Delavsko predstavništvo sestavlja glede na število zaposlenih v zavodu z več kot 100 do 200 delavcev - sedem članov. Vendar pa je v drugi alineji prvega odstavka 36. člena ZLD-1 določeno, da morajo predstavniki zaposlenih v javnem zavodu, v svetu javnega zavoda predstavljati najmanj tretjino članov sveta zavoda);
* en član sveta, predstavnik pacientov, ki ga ustanovitelj imenuje na podlagi izvedenega javnega poziva, in
* en član sveta, predstavnik Zavoda za zdravstveno zavarovanje Slovenije.

Kot je določeno s tretjim odstavkom ima vsaka občina ustanoviteljica v svetu zavoda po enega predstavnika, ki ga občine ustanoviteljice imenujejo v skladu s svojim statutom.

Besedilo četrtega odstavka je oblikovano v skladu z določili veljavnega Zakona o sodelovanju delavcev pri upravljanju /ZSDU/.

Besedilo petega odstavka je oblikovano na podlagi določila tretje alineje prvega odstavka 36. člena ZLD-1, ki določa, da svet zavoda sestavljajo predstavniki pacientov, ki jih ustanovitelj imenuje na podlagi izvedenega javnega poziva. Skladno z 61. členom ZLS, ki opredeljuje, da občine za uresničevanje ustanoviteljskih pravic v skupnem javnem zavodu ustanovijo skupni organ za izvrševanje ustanoviteljskih pravic, predstavnika pacientov imenuje Svet ustanoviteljev.

Besedilo šestega odstavka je oblikovano na podlagi določila četrte alineje prvega odstavka 36. člena ZLD-1, ki določa, da svet zavoda sestavljajo predstavniki Zavoda za zdravstveno zavarovanje Slovenije.

Besedilo sedmega odstavka določa mandatno obdobje članstva v svetu zavoda, ki na podlagi tretjega odstavka 36. člena ZLD-1 znaša pet let.

Z osmim odstavkom je določen način izvolitve predsednika sveta javnega zavoda in njegovega namestnika.

Besedilo devetega odstavka določa, da se podrobnejše delovanje sveta zavoda uredi s poslovnikom sveta zavoda.

**K 16. členu**

Določilo tega člena je oblikovano v skladu z določilom 30. člena ZZ, ki določa, da svet zavoda sprejema statut oziroma pravila in druge splošne akte zavoda, sprejema programe dela in razvoja zavoda ter spremlja njihovo izvrševanje, določa finančni načrt in sprejema letno poročilo zavoda, predlaga ustanovitelju spremembo ali razširitev dejavnosti, daje ustanovitelju in direktorju zavoda predloge in mnenja o posameznih vprašanjih in opravlja druge z zakonom ali aktom o ustanovitvi oziroma statutom ali pravili zavoda določene zadeve. Ob navedenem svet zavoda v skladu z določilom prvega odstavka 34. člena ZLD-1 imenuje in razrešuje direktorja zavoda (s soglasjem ustanovitelja) in strokovnega vodjo zavoda ~~s soglasjem ustanovitelja.~~ Skladno z 61. členom ZLS, ki opredeljuje, da občine za uresničevanje ustanoviteljskih pravic v skupnem javnem zavodu ustanovijo skupni organ za izvrševanje ustanoviteljskih pravic, daje soglasje k imenovanju in razrešitvi Svet ustanoviteljev. Naloge, ki jih opravlja svet zavoda določa ZLD-1 v tretjem odstavku 36. člena*.*

**K 17. členu**

Besedilo je oblikovano v skladu z določilom šeste alineje 31. člena Zakona o lekarniški dejavnosti /ZLD-1/, ki določa, da akt o ustanovitvi vsebuje določbe o organih javnega zavoda (sestava, pristojnosti in naloge za vsak posamezen organ ter pogoji in postopek njihovega imenovanja oziroma izvolitve in razrešitve).

**K 18. členu**

Prvi in drugi odstavek sta oblikovana v skladu z določilom sedme, devete in desete alineje drugega odstavka 31. člena ZLD-1, ki določajo, da akt o ustanovitvi javnega lekarniškega zavoda vsebuje obseg premoženja, ki se zagotavlja javnemu zavodu in določbe o obsegu premoženja, ki je javnemu zavodu dano v last ali upravljanje. Na tem mestu moramo opomniti na določilo 67. člena ZJF, ki določa, da je občinsko premoženje finančno in stvarno premoženje, v lasti občin. Finančno premoženje po ZJF so denarna sredstva, terjatve, dolžniški vrednostni papirji ter delnice in deleži na kapitalu pravnih oseb in druge naložbe v pravne osebe. Stvarno premoženje so premičnine in nepremičnine. Za opravljanje javnih služb in dejavnosti v javnem interesu lahko občina organizira občinsko premoženje v obliki javnih zavodov.

Tretji odstavek je oblikovan v skladu z določilom 38. člena ZLD-1, ki določa vire sredstev javnega zavoda in razpolaganje s presežki ter z zahtevo 100. člena ZJF, po katerem mora zavod zagotoviti, da finančno poslovodenje in sistem kontrol deluje v skladu z načeli zakonitosti, preglednosti, učinkovitosti, uspešnosti in gospodarnosti. Prav tako tudi drugi odstavek 51. člena ZLS določa, da mora občina s premoženjem gospodariti kot dober gospodar. Ker zavod razpolaga s premoženjem občin ustanoviteljic je tako dolžan uporabljati in upravljati premoženje s skrbnostjo dobrega gospodarja.

V skladu z določilom četrtega odstavka je zavod za upravljanje s premoženjem odgovoren občinam ustanoviteljicam. Na tem mestu moramo opomniti na določilo 19. člena Zakona o stvarnem premoženju države in samoupravnih lokalnih skupnosti /ZSPDSLS-1/, ki določa, da so upravljavci stvarnega premoženja občin občinske uprave in osebe javnega prava (torej tudi javni zavodi), ki jih za upravljavce določi ustanovitveni akt ali akt organa, odgovornega za izvrševanje proračuna občine s svojim aktom. Slednje pomeni, da mora biti premoženje dano zavodu v upravljanje določeno z aktom o ustanovitvi ali z aktom župana občine ustanoviteljice, s katerim se določi javni zavod za upravljavca stvarnega premoženja, ki je v lasti občine ustanoviteljice. Upravljanje s stvarnim premoženjem pomeni zlasti skrb za pravno in funkcionalno urejenost, investicijska vzdrževalna dela, priprava, organiziranje in vodenje investicij v vseh fazah investicijskega procesa, oddajanje v najem, obremenjevanje s stvarnimi pravicami, dajanje stvarnega premoženja v uporabo in podobno (3. člen ZSPDSLS-1).

Peti odstavek določa odgovornost zavoda za upravljanje s premoženjem, ki mu je bilo dano v upravljanje s strani občin ustanoviteljic.

Šesti odstavek je oblikovan v skladu z zahtevo pete alineje 30. člena ZLD-1, ki določa, da ustanovitelj javnega zavoda daje soglasje k razpolaganju z nepremičnim premoženjem javnega zavoda. Skladno z 61. členom ZLS, ki opredeljuje, da občine za uresničevanje ustanoviteljskih pravic v skupnem javnem zavodu ustanovijo skupni organ za izvrševanje ustanoviteljskih pravic, soglasje k razpolaganju z nepremičnim premoženjem zavoda daje Svet ustanoviteljev.

**K 19. členu**

Besedilo je oblikovano v skladu z določilom prvega odstavka 15. člena ZLD-1, ki določa, da je izvajanje lekarniške dejavnosti financirano iz javnih in zasebnih sredstev. Javna sredstva zajemajo zlasti: • plačila za opravljeno delo v okviru lekarniške dejavnosti na podlagi pogodbe z nosilci zdravstvenih zavarovanj; • plačila iz proračunskih sredstev;

• sredstva ustanovitelja. Na tem mestu moramo opomniti še na določilo prvega odstavka 48. člena ZZ, ki določa, da zavod pridobiva sredstva za delo iz sredstev ustanovitelja, s plačili za storitve, s prodajo blaga in storitev na trgu in iz drugih virov na način in pod pogoji, določenimi z zakonom in aktom o ustanovitvi.

**K 20. členu**

Besedilo je oblikovano na podlagi določila šeste alineje 30. člena ZLD-1, ki določa, da ustanovitelj javnega zavoda daje soglasje k najemanju posojil, ki presegajo znesek, določen v aktu o ustanovitvi. Višina sredstev za katero ni potrebno soglasje občin ustanoviteljic je določena na podlagi morebitnih kratkoročnih zadolžitev zaradi spremembe plačilnih rokov s strani ZZZS-ja, investicij za potrebe lekarn iz naslova optimizacije dela npr. robotizacija in podobno. Na tem mestu moramo opomniti še na določilo 10.g člena Zakona o financiranju občin /ZFO-1/, ki določa, da se posredni proračunski uporabniki lahko zadolžujejo s soglasjem občine pod pogoji, ki jih določi občinski svet in če imajo zagotovljena sredstva za servisiranje dolga iz neproračunskih virov. Izdana soglasja se ne štejejo v največji obseg možnega zadolževanja občine, določen v 10.b členu ZFO-1. Pogodbena določila v posojilni pogodbi ali pogodbi o zavarovanju poroštva, ki jo sklenejo posredni uporabniki občinskega proračuna so nična, če določajo zavarovanje s stvarnim premoženjem, ki je namenjeno izvajanju javne službe. Navedeno soglasje izda občinski svet. Obseg zadolževanja in obseg izdanih poroštev se določi z odlokom, s katerim se sprejme občinskiproračun.

**K 21. členu**

Besedilo prvega odstavka je oblikovano na podlagi določila drugega odstavka 38. člena ZLD-1, ki določa, da se presežek prihodkov nad odhodki, ki ga ustvari javni zavod nameni za:

• solventno in likvidno poslovanje javnega zavoda; • investicije v prostor in opremo lekarne; • razvoj kadrov in uvajanje novih lekarniških storitev.

Besedilo drugega odstavka je oblikovano na podlagi tretjega odstavka 38. člena ZLD-1.

Besedilo tretjega odstavka je oblikovano na podlagi četrtega odstavka 38. člena ZLD-1.

Besedilo četrtega odstavka je oblikovano na podlagi določila petega odstavka 38. člena ZLD-1, ki določa, da svet zavoda predlaga ustanovitelju, da se del presežka prihodkov nad odhodki javnega zavoda iz zasebnih sredstev vrne ustanovitelju, če s tem ni ogroženo solventno ali likvidno poslovanje javnega zavoda. Ta sredstva sme ustanovitelj uporabiti izključno za izvajanje zdravstvene dejavnosti. Na tem mestu moramo opomniti, da se kot solventno poslovanje javnega zavoda šteje poslovanje, ki omogoča: • dolgoročni vir sredstev v poslovanju javnega zavoda; • nerazporejen presežek prihodkov nad odhodki v višini šestmesečne povprečne vrednosti zalog blaga in • šestmesečne povprečne vrednosti terjatev, ki presegajo obveznosti do dobaviteljev v preteklem letu. Za likvidno poslovanje javnega zavoda pa mora ostati kot dolgoročni vir sredstev trajno v poslovanju javnega zavoda nerazporejen presežek prihodkov nad odhodki najmanj v višini povprečnih enomesečnih stroškov poslovanja javnega zavoda v preteklem letu (besedilo tretjega odstavka).

Z besedilom petega odstavka je določeno, da o razporeditvi presežka prihodkov nad odhodki odločata Svet ustanoviteljev in svet zavoda, skladno z določili zakona, ki ureja področje lekarniške dejavnosti.

Četrta alineja 30. člena ZLD-1 namreč določa, da ustanovitelj odloča o presežku prihodkov nad odhodki v skladu z zakonom, 36. člen pa da svet zavoda odloča o uporabi presežkov prihodkov nad odhodki iz izvajanja dejavnosti v skladu z zakonom. Skladno z 61. členom ZLS, ki opredeljuje, da občine za uresničevanje ustanoviteljskih pravic v skupnem javnem zavodu ustanovijo skupni organ za izvrševanje ustanoviteljskih pravic, ustanoviteljske pravice izvršuje Svet ustanoviteljev.

Besedilo šestega odstavka je oblikovano v skladu z določilom prvega odstavka 48. člena ZZ, ki določa, da zavod pridobiva sredstva za delo iz sredstev ustanovitelja. Ker je temeljna dejavnost zavoda opravljanje javne službe lekarniške dejavnosti, katere trajno in nemoteno opravljanje zagotavlja v javnem interesu občina (22. člen ZZ), morajo občine zagotoviti ustrezen obseg sredstev za trajno in nemoteno opravljanje lekarniške dejavnosti. Na tej pravni podlagi o načinu in višini pokrivanja primanjkljaja sredstev za delo, ki ga ni mogoče pokriti iz drugih razpoložljivih sredstev zavoda, odloča Svet ustanoviteljev na predlog sveta zavoda.

**K 22. členu**

Besedili prvega in drugega odstavka sta oblikovani v skladu z določilom pete alineje drugega odstavka 31. člena ZLD-1, ki določa, da akt o ustanovitvi vsebuje pravice, obveznosti in odgovornosti javnega zavoda v pravnem prometu ter v skladu z določili 49. člena ZZ, ki določa, da je zavod odgovoren za svoje obveznosti s sredstvi, s katerimi lahko razpolaga.

**K 23. členu**

Z besedilom člena so določene medsebojne pravice in obveznosti med zavodom in občinami ustanoviteljicami. Druge medsebojne pravice, obveznosti in odgovornosti, ki niso opredeljene s tem odlokom, se uredijo v statutu zavoda.

**K 24. členu**

Prvi odstavek je oblikovan v skladu z določilom četrtega in petega odstavka 61. člena ZLS, ki določa, da občinski sveti ustanovijo za uresničevanje ustanoviteljskih pravic in za usklajevanje odločitev občin v zvezi z zagotavljanjem javnih služb svet ustanoviteljev, ki ga sestavljajo župani. Svet ustanoviteljev opravlja naloge in izvršuje pravice občin ustanoviteljev.

Drugi odstavek je oblikovan v skladu z določilom 9. člena ZZ, ki določa, da se medsebojne pravice, obveznosti in odgovornosti med občinami ustanoviteljicami uredijo s pogodbo.

**K 25. členu**

Besedilo je oblikovano v skladu z določilom drugega odstavka 49. člena ZZ, ki določa, da je ustanovitelj odgovoren za obveznosti zavoda, če ni z zakonom ali aktom o ustanovitvi drugače določeno.

**K 26. členu**

Prvi odstavek je oblikovan v skladu z določilom 45. člena ZZ, ki določa, da ima zavod statut ali pravila. S statutom ali pravili zavoda se ureja organizacija zavoda, organi, njihove pristojnosti in način odločanja ter druga vprašanja, pomembna za opravljanje dejavnosti in poslovanje zavoda v skladu z zakonom in aktom o ustanovitvi.

Drugi odstavek je oblikovan v skladu z določilom prvega odstavka 46. člena ZZ, ki določa, da statut oziroma pravila zavoda sprejme svet zavoda s soglasjem ustanovitelja. Skladno z 61. člen ZLS, ki opredeljuje, da občine za uresničevanje ustanoviteljskih pravic v skupnem javnem zavodu ustanovijo skupni organ za izvrševanje ustanoviteljskih pravic, sprejme statut zavoda svet zavoda s soglasjem Sveta ustanoviteljev.

**K 27. členu**

Prvi odstavek je oblikovan v skladu z določilom tretjega odstavka 45. člena ZZ, ki določa, da ima zavod lahko tudi druge splošne akte, s katerimi se urejajo vprašanja pomembna za delo in poslovanje zavoda v skladu s statutom oziroma pravili.

Drugi odstavek je oblikovan v skladu z določilom drugega odstavka 46. člena ZZ, ki določa, da druge splošne akte sprejme svet zavoda, če ni s statutom oziroma pravili zavoda določeno, da jih sprejme direktor.

**K 28. členu**

Besedilo je oblikovano v skladu z določilom 51. člena ZZ, ki določa, da lahko ustanovitelj odloči, da se zavod pripoji drugemu zavodu, da se dvoje ali več zavodov spoji v en zavod, ali da se zavod razdeli na dvoje ali več zavodov. Ustanovitelj lahko odloči, da se organizacijska enota zavoda izloči in pripoji drugemu zavodu ali organizira kot samostojen zavod. Ustanovitelj lahko odloči tudi, da se zavod ali njegova organizacijska enota organizira kot podjetje.

**K 29. členu**

S prvim odstavkom je določeno ime sveta občin ustanoviteljic za izvrševanje ustanoviteljskih pravic v javnem zavodu.

Besedilo drugega odstavka je oblikovano v skladu z določilom petega odstavka 61. člena ZLS, ki določa, da je sedež organa v občini, v kateri je sedež javnega zavoda.

Besedilo tretjega odstavka je oblikovano na podlagi šestega odstavka 61. člena ZLS, ki določa, da strokovne naloge za svet ustanoviteljev oziroma svet koncedentov opravlja občinska uprava občine, v kateri je njegov sedež, če z aktom o ustanovitvi sveta ustanoviteljic oziroma sveta koncedentov ni določeno, da te naloge opravlja organ skupne občinske uprave.

**K 30. členu**

Besedilo je oblikovano v skladu z določilom četrtega odstavka 61. člena ZLS, ki določa, da občinski sveti udeleženih občin za izvrševanje ustanoviteljskih pravic občin v skladu z aktom o ustanovitvi in statutom javnega zavoda ter za usklajevanje odločitev občin v zvezi z zagotavljanjem javnih služb, ustanovijo svet ustanoviteljev, ki ga sestavljajo župani.

**K 31. členu**

ZLS v 51.c členu določa, da za izvrševanje ustanoviteljskih pravic občin v skupnih javnih zavodih, javnih podjetjih, javnih skladih in agencijah ter za usklajevanje odločitev občin v zvezi z zagotavljanjem javnih služb ustanovijo občinski sveti udeleženih občin skupni organ, ki ga sestavljajo župani. 61. člen ZLS nadalje opredeljuje, da občine za uresničevanje ustanoviteljskih pravic v skupnem javnem zavodu ustanovijo skupni organ za izvrševanje ustanoviteljskih pravic.

V prvem odstavku je določeno, da ima Svet ustanoviteljev v okviru izvrševanja ustanoviteljskih pravic v javnem zavodu naslednje pristojnosti:

* občinam ustanoviteljicam predlaga statusne spremembe javnega zavoda (Besedilo je oblikovano v skladu z določilom 51. člena ZZ, ki določa, da lahko ustanovitelj odloči, da se zavod pripoji drugemu zavodu, da se dvoje ali več zavodov spoji v en zavod, ali da se zavod razdeli na dvoje ali več zavodov. Ustanovitelj lahko odloči, da se organizacijska enota izloči in pripoji drugemu zavodu ali organizira kot samostojen zavod. Ustanovitelj lahko odloči, da se zavod ali njegova organizacijska enota organizira kot podjetje. Ob navedenem moramo opomniti, da mora ustanovitelj ob statusnih spremembah zavoda sprejeti nov akt o ustanovitvi zavoda v skladu z določilom 8. člena ZZ. Slednjega pa v skladu z določilom 29. člena ZLS sprejme občinski svet (ustanoviteljice) kot najvišji organ odločanja o vseh zadevah v okviru pravic in dolžnosti občine, ki v okviru svojih pristojnosti sprejema odloke in druge občinske akte. Izhajajoč iz navedenega skupni organ za izvrševanje ustanoviteljskih pravic predlaga statusne spremembe javnega zavoda, vendar pa morajo odločitev o statusni spremembi zavoda potrditi tudi občinski sveti občin ustanoviteljic s sprejemom akta (odloka) o ustanovitvi zavoda, ki je pravna podlaga za vpis statusnih sprememb v sodni register.);
* občinam ustanoviteljicam predlaga prenehanje javnega zavoda v skladu z določili zakona in statuta javnega zavoda (Besedilo je oblikovano v skladu z določilom tretje alineje prvega odstavka 54. člena ZZ, ki določa, da zavod preneha, če ustanovitelj sprejme akt o prenehanju zavoda, ker so prenehale potrebe oziroma pogoji za opravljanje dejavnosti, za katero je bil zavod ustanovljen. Izhajajoč iz navedenega, zavod preneha, če občine ustanoviteljice sprejmejo akt o prenehanju zavoda. Slednjega pa v skladu z določilom 29. člena ZLS sprejme občinski svet (ustanoviteljice) kot najvišji organ odločanja o vseh zadevah v okviru pravic in dolžnosti občine, ki v okviru svojih pristojnosti sprejema odloke in druge občinske akte. Izhajajoč iz navedenega skupni organ za izvrševanje ustanoviteljskih pravic predlaga prenehanje javnega zavoda, vendar pa morajo odločitev o statusni spremembi zavoda potrditi tudi občinski sveti občin ustanoviteljic s sprejemom akta (odloka) o ustanovitvi zavoda, ki je pravna podlaga za vpis prenehanja zavoda v sodni register.);
* daje soglasje k imenovanju in razrešitvi direktorja javnega zavoda ~~ter strokovnega vodje~~ v skladu z določili zakona (Besedilo je oblikovano v skladu z določilom prvega in šestega odstavka 34. člena ZLD-1, ki določata, da direktorja zavoda imenuje in razrešuje svet zavoda s soglasjem ustanovitelja ter, da se glede postopka imenovanja in razrešitve smiselno uporabljajo določbe 34. in 35. člena ZLD-1.);
* občinam ustanoviteljicam predlaga spremembo sedeža ali imena javnega zavoda (Besedilo je oblikovano v skladu z določilom 17. člena ZZ, ki določa, da lahko zavod spremeni ime in sedež le s soglasjem ustanovitelja. Ob navedenem moramo opomniti, da mora ustanovitelj ob spremembi sedeža ali imena zavoda sprejeti akt o ustanovitvi zavoda v skladu z določilom 8. člena ZZ, katerega obvezna sestavina je tudi navedba imena in sedeža zavoda (druga alineja 8. člena ZZ). Slednjega pa v skladu z določilom 29. člena ZLS sprejme občinski svet (ustanoviteljice) kot najvišji organ odločanja o vseh zadevah v okviru pravic in dolžnosti občine, ki v okviru svojih pristojnosti sprejema odloke in druge občinske akte. Izhajajoč iz navedenega skupni organ za izvrševanje ustanoviteljskih pravic predlaga spremembo imena in sedeža javnega zavoda, vendar pa morajo odločitev o navedeni spremembi zavoda potrditi tudi občinski sveti občin ustanoviteljic s sprejemom akta (odloka) o ustanovitvi zavoda, ki je pravna podlaga za vpis statusnih sprememb v sodni register);
* občinam ustanoviteljicam predlaga spremembo ali razširitev dejavnosti javnega zavoda (Besedilo je oblikovano v skladu z določilom prvega odstavka 20. člena ZZ, ki določa, da lahko zavod spremeni ali razširi dejavnost le s soglasjem ustanovitelja). Ob navedenem moramo opomniti, da mora ustanovitelj ob spremembi ali razširitvi dejavnosti zavoda sprejeti akt o ustanovitvi zavoda v skladu z določilom 8. člena ZZ, katerega obvezna sestavina je tudi navedba imena in sedeža zavoda (tretja alineja 8. člena ZZ). Slednjega pa v skladu z določilom 29. člena ZLS sprejme občinski svet (ustanoviteljice) kot najvišji organ odločanja o vseh zadevah v okviru pravic in dolžnosti občine, ki v okviru svojih pristojnosti sprejema odloke in druge občinske akte. Izhajajoč iz navedenega skupni organ za izvrševanje ustanoviteljskih pravic predlaga spremembo ali razširitev dejavnosti javnega zavoda, vendar pa morajo odločitev o navedeni spremembi zavoda potrditi tudi občinski sveti občin ustanoviteljic s sprejemom akta (odloka) o ustanovitvi zavoda, ki je pravna podlaga za vpis statusnih sprememb v sodni register.);
* daje soglasje k ustanovitvi drugega zavoda ali podjetja, katerega javni zavod ustanavlja v okviru svoje dejavnosti (Besedilo je oblikovano v skladu z določilom drugega odstavka 20. člena ZZ, ki določa, da lahko zavod v okviru svoje dejavnosti ustanovi drug zavod ali podjetje s soglasjem ustanovitelja.);
* daje soglasje k statutu javnega zavoda (Besedilo je oblikovano v skladu z določilom prvega odstavka 46. člena ZZ, ki določa, da statut zavoda sprejme svet zavoda s soglasjem ustanovitelja.);
* izvaja javni poziv za izbiro predstavnika pacientov v svet zavoda (Besedilo je oblikovano v skladu z določilom 36. člena ZLD-1, ki določa, da svet zavoda sestavlja tudi predstavnik pacientov, ki jih ustanovitelj imenuje na podlagi izvedenega javnega poziva.).

V drugem odstavku je določeno, da ima svet ustanoviteljev tudi druge ustanoviteljske pravice, ki jih izvršuje v razmerju do javnega zavoda v skladu z zakonom, tem odlokom in statutom javnega zavoda.

**K 32. členu**

Besedilo je oblikovano v skladu z določilom petega odstavka 61. člena ZLS, ki določa, da svet ustanoviteljev opravlja svoje naloge v imenu in za račun občin, ki so ga ustanovile.

**K 33. členu**

Besedili prvega in drugega odstavka sta oblikovani v skladu z določilom četrtega odstavka 61. člena ZLS. Določen je tudi način izvolitve predsednika sveta ustanoviteljic ter smiselna uporaba poslovnika sveta zavoda.

**K 34. členu**

V skladu z določilom prvega odstavka ima vsak član Sveta ustanoviteljev toliko glasov, kolikor ima občina ustanoviteljica, ki jo član zastopa, deležev upravljanja. V tem primeru se glasovi štejejo v % od skupnega deleža upravljanja. Deleži upravljanja so določeni v 5. členu tega odloka in se novelirajo ob vsakokratni novi sestavi sveta zavoda.

**K 35. členu**

Besedilo določa način odločanja Sveta ustanoviteljev. Svet sprejema odločitve z večino glasov svojih članov, pri čemer mora za odločitev glasovati najmanj osem članov sveta ustanoviteljev. Iz navedenega določila izhajata dva pogoja glasovanja. Za sprejem posamezne odločitve mora glasovati najmanj 50,01 % glasov, ob tem pa mora za to odločitev glasovati najmanj osem predstavnikov občin ustanoviteljic

**K 36. členu**

Besedilo določa način predstavitve dela Sveta ustanoviteljic, in sicer mestnemu svetu in občinskim svetom občin ustanoviteljic.

**K 37. členu**

Besedilo je oblikovano na podlagi določila četrtega odstavka 61. člena ZLS, ki določa, da mora akt o ustanovitvi sveta ustanoviteljic določati njegove naloge, organizacijo dela in način sprejemanja odločitev, financiranje in delitev stroškov med občinami. Na tem mestu moramo opomniti še na določilo petega odstavka 61. člena ZLS, ki določa, da svet ustanoviteljev opravlja svoje naloge v imenu in za račun občin, ki so ga ustanovile.

**K 38. členu**

Z besedilom člena se zagotavlja kontinuiteta dela organov javnega zavoda, ki opravljajo svojo funkcijo do izteka mandata. Mandat članov sveta zavoda poteče 20.12.2020, mandat direktorja pa poteče 8.1.2021.

**K 39. členu**

Besedilo prvega in drugega odstavka se nanaša na uskladitev statuta in drugih splošnih aktov zavoda z vsebino odloka.

**K 40. členu**

Besedilo določa prenehanje Odloka o ustanovitvi javnega zavoda Celjske lekarne (Uradni list RS, št. 61/08) in Odloka o ustanovitvi skupnega organa občin za izvrševanje ustanoviteljskih pravic v Javnem zavodu Celjske lekarne (Uradni list RS, št. 61/08).

**K 41. členu**

Besedilo je oblikovano na podlagi določila 154. člena Ustave Republike Slovenije, ki določa, da morajo biti predpisi objavljeni preden začnejo veljati. Predpis začne veljati petnajsti dan po objavi, če ni v njem določeno drugače. Predpisi lokalnih skupnosti se objavijo v uradnem glasilu, ki ga same določijo.